Volter Rihtniemi

**Volter Rihtniemi** (vuoteen 1908 **Högman**, 16. maaliskuuta 1861 Haukipudas – 26. huhtikuuta 1938 Viipuri) oli suomalainen filosofian tohtori ja Kajaanin opettajaseminaarin johtaja.

## Elämä
Rihtniemen vanhemmat olivat maanmittari Erik Juho Högman ja Kristina Elisabet Ricksten. Hän pääsi ylioppilaaksi Oulun ruotsalaisesta lyseosta 1882 ja opiskeli Helsingin yliopistossa valmistuen filosofian kandidaatiksi 1889, maisteriksi 1890 sekä lisensiaatiksi ja tohtoriksi 1908. Hän teki useita ulkomaisia opintomatkoja muun muassa Ruotsiin, Tanskaan, Saksaan, Ranskaan, Sveitsiin ja Itävaltaan.

Rihtniemi oli aluksi sijaiskollegana Oulun suomalaisessa klassillisessa lyseossa 1887-1890 ja sijaislehtorina Tampereen reaalilyseossa 1890. Rihtniemi toimi Rauman alkeiskoulun rehtorina 1891-1893, Rauman yhteislyseon rehtorina 1893–1898, Rauman seminaarin sijaisjohtajana 1896-1897 sekä samalla Rauman kansakouluntarkastajan sijaisena 1893 ja vakinaisena 1896-1898, Raahen piirin kansakouluntarkastajana 1898–1901 ja Kajaanin opettajaseminaarin johtajana 1901–1926 aina eläkkeelle siirtymiseensä saakka. Hän toimi myös lehtimiehenä ja perusti Kainuun Kaikuja-lehden.

Volter Rihtniemi oli aluksi Suomalaisen puolueen ja sen jälkeen vuonna 1918 perustetun kokoomuksen kantavia voimia Kainuussa. Hän toimi Rauman ja Kajaanin kaupunginvaltuustojen jäsenenä sekä Kajaanin kaupunginvaltuuston varapuheenjohtajana ja puheenjohtajana. Hän osallistui jääkäriliikkeen toimintaan ja oli venäläisten santarmien vangitsemana kolme viikkoa Katajanokan vankilassa vuonna 1917. Suomen sisällissodan aikana Rihtniemi oli Kajaanin sissien esikunnan jäsenenä ja Pohjois-Savon sotilaspiirin Kajaanin alueen apulais- ja vt. päällikkönä. Hän järjesti ja johti Vienan-Karjalan retkikunnan toimistoa Kajaanissa sekä sen etappia. Hän oli myös Viron ja Aunuksen retkikuntien paikallisasiamiehenä Kajaanissa. Maaliskuussa 1917 hän oli kolmen viikon ajan santarmien vankina Katajanokan meriväen kasarmissa. Rihtniemi toimi Pohjois-Hämeen suojeluskuntapiirin valistusohjaajana vuodesta 1926 alkaen aina syksyyn 1934 saakka kun hän muutti Helsinkiin.

Rihtniemi oli myös harrastaja-arkeologi, joka 1890-luvulla teki ensimmäiset tutkimukset Lapin pitäjän Sammallahdenmäellä. Hän teki muinaistieteellisiä ja arkistotutkimuksia paitsi Suomessa myös Tukholmassa. Rihtniemi julkaisi muun muassa Rauman kaupungin historian vuoteen 1641.

## Perhe

Volter Rihtniemi oli naimisissa 1889–1915 Ida Rosina Rydmanin (k. 1915) ja vuodesta 1922 Verna Irene Hollméruksen kanssa. Rihtniemellä oli seitsemän lasta. Hänen poikansa ensimmäisestä avioliitosta oli Kansallinen Kokoomus rp:n perustajajäsen ja Suojeluskuntain yliesikunnan keskusjaoston päällikkö, everstiluutnantti Elja Rihtniemi. Volter Rihtniemen pojanpoika, kansanedustaja Juha Rihtniemi (1927-71) toimi Kansallisen kokoomuksen puheenjohtajana 1965-71. Juha Rihtniemen tytär Suvi Rihtniemi on toiminut mm. Helsingin kokoomuslaisena kaupunginvaltuuston puheenjohtajana 1995-2000. 

## Teoksia
Nimellä *Volter Högman*:
* *Alkeiskoulu Raumalla : kertomus lukuvuodelta 1892-1893*. Rauma 1893
* *Rauman kaupungin historia 1, Vuoteen 1641*, Helsingin yliopiston väitöskirja. Rauman kaupunki 1907

## Suomennoksia
Nimellä *Volter Rihtniemi*:
* V. K. E. Wichmann : *Yleisen historian oppikirja : seminaareja y. m. opistoja varten* ; suomeksi sovitellut Volter Rihtniemi. G. W. Edlund, Helsinki 1914

## Lähteet

## Aiheesta muualla
* Yle Kainuun Radio : Kainuun tuntemattomat suuruudet, osa 13: Volter Rihtniemi, esitetty 16.12.2011 (Yle Areena)